Guvernul Grindeanu va anula hotărârea adoptată de fostul Cabinet Cioloș în ultima ședință de anul trecut, prin care Oana-Andrea Schmidt-Hăineală a fost numită, ca reprezentant al Ministerului Justiției, în funcția de membru al Plenului Oficiului Național de Prevenire și Combatere a Spălării Banilor.

Hăineală urma să își preia postul mâine, cu un mandat de 5 ani, dar nu va mai apuca, deoarece Guvernul Grindeanu îi va anula actul normativ în baza căruia primea funcția.

Guvernul justifică decizia prin ''pentru evitarea incidenței, începând cu 7 ianuarie 2017, a unei stări de incompatibilitate cu calitatea de magistrat'' și susține că Hăineală a cerut abrogarea hotărârii.

Ea este procuror la Parchetul de pe lângă Tribunalul Brașov cu grad de parchet de pe lângă Curtea de Apel și membru al Consiliului Superior al Magistraturii.

Oana Schmidt Hăineală este membru în Consiliul Superior al Magistraturii din 2011, din partea parchetelor de pe lângă tribunale, ea lucrând anterior la Parchetul de pe lângă Tribunalul Brașov, cu grad profesional de parchet de pe lângă curtea de apel. A fost vicepreședinte al CSM în 2012 și președinte în 2013. Mandatul de membru i-a expirat anul trecut.

În locul acesteia a fost numit Constantin Cătălin Radu, secretar general al Ministerului Justiției.